РЕГЛАМЕНТ (ЕС) 2019/973 НА КОМИСИЯТА

от 13 юни 2019 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от биспирибак, денатониев бензоат, феноксикарб, флурохлоридон, хизалофоп-P-етил, хизалофоп-P-тефурил, пропахизафоп и тебуфенозид във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества („МДГОВ“) за феноксикарб, флурохлоридон, пропахизафоп и тебуфенозид са определени в част А от приложение III към Регламент (ЕО) № 396/2005. МДГОВ за хизалофоп-P-етил и хизалофоп-P-тефурил, изразени като хизалофоп, включително хизалофоп-P, са определени в част А от приложение III към Регламент (ЕО) № 396/2005. В Регламент (ЕО) № 396/2005 не са определени МДГОВ за биспирибак и денатониев бензоат и тъй като тези активни вещества не са включени в приложение IV към посочения регламент, се прилага стойността по подразбиране от 0,01 mg/kg, предвидена в член 18, параграф 1, буква б) от същия регламент.

(2) Европейският орган за безопасност на храните („Органът“) предостави обосновано становище относно съществуващите МДГОВ за биспирибак в съответствие с член 12, параграф 1 от Регламент (ЕО) № 396/2005 (2). Органът препоръча да се определи МДГОВ за ориз. За посоченото вещество няма други разрешения. Тъй като не съществува риск за потребителите, МДГОВ за всички други продукти следва да бъдат определени в приложение II към Регламент (ЕО) № 396/2005 на специфичната граница на определяне (LOD).

(3) Органът представи обосновано становище относно съществуващите МДГОВ за денатониев бензоат в съответствие с член 12, параграф 1 от Регламент (ЕО) № 396/2005 (3). Във всички съществуващи разрешения за продукти за растителна защита, съдържащи денатониев бензоат, се съдържа ограничение: продуктите може да се употребяват единствено като репелент в горското стопанство и не са предназначени за директно прилагане върху ядивни култури. Тъй като не съществува риск за потребителите, МДГОВ следва да бъдат определени в приложение II към Регламент (ЕО) № 396/2005 на специфичната LOD.

(4) Органът представи обосновано становище относно съществуващите МДГОВ за феноксикарб в съответствие с член 12, параграф 1 от Регламент (ЕО) № 396/2005 (4). Той препоръча да бъдат намалени МДГОВ за ябълки, круши, дюли, мушмули, японско нефле/японски мушмули, сливи, трапезно грозде, винено грозде, говеда (мускули, мазнини, черен дроб, бъбреци), овце (мускули, мазнини, черен дроб, бъбреци), кози (мускули, мазнини, черен дроб, бъбреци), еднокопитни (мускули, мазнини, черен дроб, бъбреци) и мляко (краве, овче, козе, кобилешко). За други продукти той препоръча запазване на съществуващите МДГОВ. Органът стигна до заключението, че по отношение на МДГОВ за портокали, лимони, мандарини, кайсии и трапезни маслини част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 със стойностите, установени от Органа. Тези МДГОВ ще бъдат преразгледани, като при този преглед ще се вземе предвид информацията, налична в периода от две години след датата на публикуване на настоящия регламент.

(5) Органът представи обосновано становище относно съществуващите МДГОВ за флурохлоридон в съответствие с член 12, параграф 1 от Регламент (ЕО) № 396/2005 (5). Органът предложи да се измени определението за пестицидния остатък. Той препоръча да бъдат намалени МДГОВ за картофи, моркови, целина с едри глави, пащърнак, слънчогледово семе и семена от памук. Той стигна до заключението, че по отношение на МДГОВ за магданоз на грудки, царевица, пшеница, свине (мускули, мазнини, черен дроб, бъбреци), говеда (мускули, мазнини, черен дроб, бъбреци), овце (мускули, мазнини, черен дроб, бъбреци), кози (мускули, мазнини, черен дроб, бъбреци), еднокопитни (мускули, мазнини, черен дроб, бъбреци) и мляко (овче, козе) част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 със стойностите, установени от Органа. Тези МДГОВ ще бъдат преразгледани, като при този преглед ще се вземе предвид информацията, налична в периода от две години след датата на публикуване на настоящия регламент.

(6) Органът представи обосновано становище относно съществуващите МДГОВ за хизалофоп-P-етил, хизалофоп-P-тефурил и пропахизафоп в съответствие с член 12, параграф 1 от Регламент (ЕО) № 396/2005 (6). Органът предложи да се измени определението за пестицидния остатък и да бъдат намалени МДГОВ за грейпфрути, портокали, лимони, сладки лимони, мандарини, ябълки, круши, дюли, мушмули, японско нефле/японски мушмули, кайсии, череши (сладки), праскови, сливи, трапезно грозде, винено грозде, ягоди, къпини, малини (червени и жълти), боровинки, френско грозде (черно, червено и бяло), цариградско грозде (зелено, червено и жълто), шипки, плодове от черен бъз, трапезни маслини, кумквати, картофи,червено цвекло, моркови, целина с едри глави, хрян, земна ябълка, пащърнак, магданоз на грудки, репички, козя брада, жълта ряпа/брюква, репи, чесън, лук, шалот/дребен лук, сладки пиперки, патладжани, бамя, краставици, корнишони, тиквички, пъпеши, тикви, дини, брюкселско зеле, китайско зеле, къдраво зеле, алабаш, маруля, къдрава листна ендивия/широколистна ендивия, дълголистна цикория/италианска цикория/индустриална цикория, кервел, сибирски лук/лук резанец/салатен лук, листа от целина, магданоз, градински чай, розмарин, мащерка, босилек и ядливи цветя, дафинов лист, градински пелин, фасул (с шушулки), фасул (без шушулки), грах (с шушулки), грах (без шушулки), леща (прясна), аспержи, целина, артишок/ангинарии/кардун, праз, фасул (сух), леща (суха), грах (сух), лупина (суха), семена от памук, маслини за производство на масло, билкови настойки от корени и корени от захарно цвекло. За други продукти Органът предложи повишаване или запазване на съществуващите МДГОВ. Той стигна до заключението, че за полска салата/кълнова салата, маруля, къдрава листна ендивия/широколистна ендивия, кресон и други кълнове, земен кресон, рукола, червен синап, бейби култури (в т.ч. растения от рода Brassica), спанак, листно цвекло/салатно цвекло, билкови настойки от цветове, билкови настойки от листа и стръкове, подправки на семена, подправки, които представляват плодове на растения, свине (мускули, мазнини, черен дроб, бъбреци), говеда (мускули, мазнини, черен дроб, бъбреци), овце (мускули, мазнини, черен дроб, бъбреци), кози (мускули, мазнини, черен дроб, бъбреци), еднокопитни (мускули, мазнини, черен дроб, бъбреци), домашни птици (мускули, мазнини, черен дроб), мляко (краве, овче, козе, кобилешко) и птичи яйца част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 със стойностите, установени от Органа. Тези МДГОВ ще бъдат преразгледани, като при този преглед ще се вземе предвид информацията, налична в периода от две години след датата на публикуване на настоящия регламент.

(7) В съответствие с член 6, параграфи 2 и 4 от Регламент (ЕО) № 396/2005 беше подадено заявление за хизалофоп-P-етил, използван при царевица в Канада. В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът за оценка бе изпратен на Комисията. Органът направи оценка на заявлението и на доклада за оценка, като обърна специално внимание на рисковете за потребителите, а където е приложимо — и за животните, и изготви мотивирано становище относно предложените МДГОВ (7). Органът стигна до заключението, че са изпълнени всички изисквания във връзка с данните и че поисканото изменение е безопасно за потребителите.

(8) Органът представи обосновано становище относно съществуващите МДГОВ за тебуфенозид в съответствие с член 12, параграф 1 от Регламент (ЕО) № 396/2005 (8). Той препоръча намаляване на МДГОВ за кестени. За други продукти Органът предложи повишаване или запазване на съществуващите МДГОВ. Той стигна до заключението, че за череши (сладки), ориз, свине (черен дроб, бъбреци), говеда (черен дроб, бъбреци), овце (мазнини, черен дроб, бъбреци), кози (мазнини, черен дроб, бъбреци), еднокопитни (черен дроб, бъбреци), домашни птици (мускули, мазнини, черен дроб), мляко (краве, овче, козе, кобилешко) и птичи яйца част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 със стойностите, установени от Органа. Тези МДГОВ ще бъдат преразгледани, като при този преглед ще се вземе предвид информацията, налична в периода от две години след датата на публикуване на настоящия регламент. По отношение на броколи, зеле, китайско зеле, къдраво зеле, полска салата/кълнова салата, маруля, къдрава листна ендивия/широколистна ендивия, кресон и други кълнове, земен кресон, рукола, червен синап, бейби култури (в т.ч. растения от рода Brassica), спанак, тученица, листно цвекло/салатно цвекло, лозови листа и подобни видове, воден кресон, кервел, босилек и ядливи цветя, семена от рапица, захарна тръстика, свине (мускули, мазнини), говеда (мускули, мазнини), овце (мускули), кози (мускули), еднокопитни (мускули, мазнини) и домашни птици (мускули) Органът стигна до заключението, че МДГОВ по Кодекс алиментариус (CXL) за тези продукти са безопасни за потребителите. Поради това е целесъобразно в приложение II към Регламент (ЕО) № 396/2005 да се определят МДГОВ за тези продукти, като се използват същите стойности.

(9) По отношение на продукти, при които употребата на въпросния продукт за растителна защита не е разрешена и за които не съществуват стойности, при които е допустим вносът, или не съществуват МДГОВ по Кодекс алиментариус, МДГОВ следва да бъдат определени на специфичната LOD или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(10) Комисията проведе консултации с референтните лаборатории на Европейския съюз за остатъчни пестициди относно нуждата да се адаптират някои от границите на определяне. За няколко вещества посочените лаборатории стигнаха до заключението, че поради промените в техническо отношение за някои продукти се налага да бъдат установени специфични граници на определяне.

(11) Въз основа на обоснованите становища на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(12) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(13) Поради това Регламент (ЕО) № 396/2005 следва да бъде съответно изменен.

(14) С цел да се позволи нормалното пускане на пазара, преработване и потребление на продуктите, в настоящия регламент следва да се предвидят преходни мерки за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(15) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(16) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 4 януари 2020 г.

Член 3 Настоящият регламент влиза в сила на двадесетия ден след деня на публикуването му в Официален вестник на европейския съюз. Той се прилага от 4 януари 2020 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 13 юни 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for bispyribac according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от биспирибак в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2018; 16(1):5142.

(3) Европейски орган за безопасност на храните; Reasoned opinion on the review of the existing maximum residue levels for denathonium benzoate according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от денатониев бензоат в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2018; 16(3):5232.

(4) Европейски орган за безопасност на храните; Reasoned opinion on the review of the existing maximum residue levels for fenoxycarb according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от феноксикарб в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2018; 16(1):5155.

(5) Европейски орган за безопасност на храните; Reasoned opinion on the review of the existing maximum residue levels for flurochloridone according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от флурохлоридон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2018; 16(1):5144.

(6) Европейски орган за безопасност на храните; Reasoned opinion on the review of the existing maximum residue levels for quizalofop-P-ethyl, quizalofop-P-tefuryl and propaquizafop according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от хизалофоп-P-етил, хизалофоп-P-тефурил и пропахизафоп в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017; 15(12):5050.

(7) Европейски орган за безопасност на храните; Setting of import tolerance for quizalofop-P-ethyl in genetically modified maize (Определяне на допустими за целите на вноса стойности за хизалофоп-P-етил при генетично модифицирана царевица). EFSA Journal (Бюлетин на ЕОБХ) 2018; 16(4)5250.

(8) Европейски орган за безопасност на храните; Reasoned opinion on the review of the existing maximum residue levels for tebufenozide according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от тебуфенозид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2018; 16(2)5190.